**Predkladacia správa**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov (ďalej len „návrh zákona“).

Návrh zákona sa predkladá sa ako iniciatívny materiál.

Cieľom predkladaného návrhu zákona je riešiť nedostatky platnej právnej úpravy v trestných kódexoch, na ktoré poukázala aplikačná prax a zároveň vyhovieť požiadavkám orgánov aplikujúcich trestné kódexy v praxi. Návrh zákona primárne obsahuje návrhy na zmenu platnej právnej úpravy predložené zo strany orgánov činných v trestnom konaní, a to Generálnej prokuratúry Slovenskej republiky a Ministerstva vnútra Slovenskej republiky. Návrhom zákona sa súčasne vykonáva oprava nedostatočnej transpozície smernice Európskeho parlamentu a Rady 2011/93/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa nahrádza rámcové rozhodnutie Rady 2004/68/SVV.

Návrh zákona zároveň obsahuje vybrané novelizačné body, ktoré boli súčasťou vládneho návrhu zákona o výkone rozhodnutia o zaistení majetku a správe zaisteného majetku a o zmene a doplnení niektorých zákonov označený ako tlač 854, ktorý bol prerokovaný v prvom čítaní a vo výboroch Národnej rady Slovenskej republiky. V rámci prerokúvania vládneho návrhu zákona v pléne v druhom čítaní bol predkladateľom vzatý späť. Tu treba zdôrazniť, že súčasťou návrhu zákona sú len také zmeny a doplnenia, ktoré našli podporu naprieč celé názorové spektrum odborníkov podieľajúcich sa na príprave návrhu zákona, ako zo strany zainteresovaných ministerstiev, prokuratúry, Policajného zboru, advokátskeho stavu, akademickej obce a súdov.

Účinnosť predkladanej právnej úpravy sa navrhuje od 1. marca 2020, čím sa zohľadňuje predpokladaná dĺžka legislatívneho procesu, ako aj dostatočná legisvakancia.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a súčasne je v súlade s právom Európskej únie.

Návrh zákona nebude mať vplyv na verejné financie, sociálne vplyvy, vplyvy na podnikateľské prostredie, vplyvy informatizáciu spoločnosti, vplyvy na manželstvo, rodičovstvo a rodinu a ani vplyv na životné prostredie a na služby verejnej správy pre občana.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom skráteného pripomienkového konania z dôvodu naliehavosti v termíne v súlade s čl. 13 ods. 7 Legislatívnych pravidiel vlády Slovenskej republiky a na rokovanie Legislatívnej rady vlády Slovenskej republiky sa predkladá bez rozporov.